Sporočilo za javnost

Izjava strokovnjakov z Biotehniške fakultete UL, Nacionalnega inštituta za biologijo in Herpetološkega društva o kačah v Sloveniji

Ljubljana, 3. 7. 2025

**Dr. Anamarija Žagar** iz Nacionalnega inštituta za biologijo je predstavila kače kot skupino živali, njihovo ekologijo in biologijo ter vrste, ki jih najdemo v Sloveniji. **Kače so živali, ki jih uvrščamo v skupino plazilcev**, v katere spadajo tudi ptiči, želve, krokodili, tuatare in kuščarji ter kolutniki. Razširjene so skoraj povsod na Zemlji, z izjemo skrajno severnih in južnih delov, kjer je prehladno okolje za njihovo preživetje. V  Evropi je razširjenih 279 vrst plazilcev (podatek iz leta 2020) od tega slaba tretjina vrst kač. Glavne skupne značilnosti kač so, da imajo dolgo podolgovato telo in  zakrnele noge. V ustih imajo zobe, nekatere vrste imajo nekatere zobe preoblikovane v strupnike. Notranji organi so podolgovate oblike, izločajo iz kloake in dihajo s pljuči. Njihova koža ima debelejšo plast keratina na zunanji plasti epidermisa, ki je oblikovan v luske. Večkrat na leto se levijo - staro kožo nadomesti nova.

**So hladnokrvne živali, ki nimajo notranjih fizioloških mehanizmov za uravnavanje telesne temperature**, zato je njihova telesna temperatura odvisna od okolja. Sončijo se, da se zagrejejo in skrivajo se, da se ohladijo. V hladnih dneh in v času leta, ko je prehladno, so neaktivne in skrite pod površjem. Imajo notranjo oploditev jajčeca in odlagajo jajca ali pa se mladiči iz jajca razvijejo znotraj telesa in takrat govorimo o živorodnosti. Parijo se najpogosteje spomladi, ko so kače tudi bolj aktivne, saj so pod vplivom hormonov in samci bolj aktivno iščejo samice, prav tako se takrat samci med seboj tudi bojujejo za prevlado nad samicami. Vse vrste kač, ki živijo v Sloveniji, so plenilci in se prehranjujejo s prehrano živalskega izvora. Mladi osebki lahko plenijo manjši plen, lahko tudi žuželke, kuščarice, večje kače plenijo večji plen, najpogosteje jajca, male sesalce, ptiče, dvoživke in ribe. Različne vrste so prilagojene na plenjenje različnega plena. Svoj plen iščejo z vidom, vohom in taktilno zaznavo. Plen lahko zastrupijo in mu nato sledijo po kemični sledi ali pa ga ujamejo z ugrizom ter usmrtijo z davljenjem, stiskanjem ali strupom, preden ga pogoltnejo. Kače so pogosto plen ptic ujed, malih zveri in plazilcev, prihaja lahko tudi do kanibalizma.

**Pred nevarnostjo se skoraj izključno branijo s pobegom, zanašajo pa se tudi na dobro kamuflažo**. Nekatere vrste hlinijo smrt in imajo smradne žleze, s katerimi se pretvarjajo, da so neužiten plen. Nestrupene kače lahko v nevarnosti sikajo in razširijo glavo pri vratu, da se pretvarjajo, da so nevarne in strupene. **Ugriz kač je skrajni obrambni mehanizem, saj je ugriz prvotno namenjen plenjenju in prehranjevanju.**

**V Sloveniji živi 11 vrst kač**, od tega sta dve vrsti (mačjeoka kača in belica) brez potrjenih novejših podatkov. Razširjene so po celotni Sloveniji, vendar je vrstna pestrost največja na Primorskem. Glavni dejavnik ogroženosti kač pri nas je uničevanje njihovega življenjskega prostora. Zavarovane so z Uredbo o prosto živečih živalskih vrstah, uvrščamo jih na Rdeči seznam ogroženih vrst plazilcev, varuje pa jih tudi Habitatna direktiva.

**Vrste kač v Sloveniji:**

Slovensko ime (*Latinsko ime*)

Belica (*Hierophis gemonensis*)

Črnica (*Hierophis viridiflavus*)

Smokulja (*Coronella austriaca*)

Navadni gož (*Zamenis longissimus*)

Progasti gož (*Elaphe quatuorlineata*)

Belouška (*Natrix natrix*)

Kobranka (*Natrix tessellata*)

Mačjeoka (*Telescopus fallax*)

Modras (*Vipera ammodytes*)

Navadni gad (*Vipera berus*)

Laški gad (*Vipera aspis*)

**Katja Konc**, mlada raziskovalka na Biotehniški fakulteti nam je predstavila raziskavo, ki so jo izvedli v letu 2024, da bi bolje razumeli stališča kmetov do herpetofavne ter zakaj in v kolikšni meri izvajajo določene naravi prijazne prakse.

**Kljub temu da so zavarovani, je v zadnjih letih upadlo kar 20 % populacij plazilcev.** Evropska agencija za okolje je ugotovila, da je kmetijstvo glavni pritisk na ti dve skupini živali. Nanje vpliva prek spremembe in intenzifikacije rabe zemljišč, osuševanja, rabe FFS in drugih dejavnosti. Poleg tega pa dvoživke in plazilce ogrožajo še promet, urbanizacija, krivolov, podnebne spremembe in negativna stališča, ki vodijo v ubijanje teh živali.

**Kljub številnim pritiskom ima kmetijstvo tudi potencial, da z naravi prijaznimi praksami prispeva k ohranjanju teh ogroženih živalskih skupin.** Da bi bolje razumeli, kakšen odnos imajo slovenski kmetje do teh vrst, smo na Biotehniški fakulteti v okviru projekta EIP KROTA med aprilom in junijem 2024 naredili raziskavo s 462 kmeti iz Pomurja in osrednje Slovenije. Zanimalo nas je, če prepoznajo najpogostejše vrste plazilcev in dvoživk v kulturni krajini, kakšna so njihova stališča do teh živali in če poznajo njihovo biologijo in ekologijo. Prav tako nas je zanimalo, katere naravi prijazne prakse opravljajo in v kakšni meri ter kakšni so razlogi oziroma motivacije zanje.

Ugotovili smo, da **kmetje dobro prepoznajo pogoste vrste, kot sta rjava žaba in slepec, ter markantne vrste, kot sta modras in močerad**. Druge vrste so slabše prepoznali, npr. smokuljo je večina anketirancev zamenjala za gada, hribskega urha pa za krastačo. Do kuščarjev in dvoživk imajo kmetje večinoma nevtralen do rahlo pozitiven odnos, medtem ko **modras in smokulja izstopata z negativnimi občutki**. Večina kmetov se zaveda vpliva kmetijstva na te živali, 73 % vprašanih kmetov opaža njihov upad v lokalnem okolju. Po drugi strani pa **ekološko znanje o teh vrstah ostaja pomanjkljivo** – še vedno so prisotne mnoge napačne predstave o prehrani, razmnoževanju in habitatih. **Stališča so povezana tudi z znanjem**: anketiranci, ki so se bolje odrezali na vprašanjih o poznavanju vrst in splošnem znanju o biologiji in ekologiji teh živali, so imeli bolj pozitivno mnenje o njih. Izobraževanje je zato ključno, če želimo te živali ohraniti tudi v Sloveniji. Hkrati se je izkazalo, da **motivacije za izvajanje naravi prijaznih praks prihajajo predvsem iz tradicije, delno pa so motivacije tudi intrinzične**. Izobraževanje in ozaveščanje je tako zelo pomembno tudi za ohranjanje teh vrst z izvajanjem praks kot so mejice, mlake, skladnjaki, kompostni kupi, manjša raba FFS in druge.

**Griša Planinc, vodja projekta Kačofon,** nam je razložil pomen tega projekta, kako ravnamo ob stiku s kačami in kaj še moramo vedeti o njihovem varstvu. **Kačofon je dejavnost Herpetološkega društva – *Societas herpetologica slovenica*.** Nudi telefonsko svetovanje in informacije v zvezi s kačami. Kontakta: **040 322 449, info@kacofon.si**

Mnogi ljudje imajo neutemeljen strah pred kačami, ki temelji na nepoznavanju, predsodkih in mitih. Izobraževanje pomaga pri zmanjšanju strahu in boljšemu razumevanju vloge kač v naravi ter ozavešča o pomembnosti sobivanja z njimi. Kačofon zainteresiranim nudi pomoč pri identifikaciji vrst na podlagi fotografije in jih vključuje kot aktivne sodelujoče pri zbiranju podatkov o pojavljanju kač po Sloveniji, kar prispeva k boljšemu poznavanju njihove razširjenosti. Obenem ponuja praktične napotke za varno ravnanje ob srečanju s kačami.

**Kače nikoli ne napadajo človeka.** Z ugrizom se nekatere vrste lahko branijo le, če bi segli v neposredno bližino njihove glave (nekaj 10 centimetrov) ali jih prijeli. Če nas zaznajo na razdalji, večji od obrambne, si v bližini navadno začnejo iskati skrivališče.

Najbolj jih vznemiri dotik, nato vidne informacije (še posebno dinamično premikanje v njihovi neposredni bližini). Druge motnje jih redkeje splašijo (zaznavajo tresljaje podlage in zelo dobro vohajo). Hrup jih ne moti.

**Če srečamo žival v naravi, poskrbimo za varno razdaljo** (najmanj en meter). Lahko jo opazujemo ali posnamemo fotografijo (za kasnejšo zanesljivo določitev vrste), počakamo, da se nam umakne ali jo obidemo. Dobro je, da smo primerno obuti (debelejša pohodna obutev), uporabljamo poti in gledamo pod noge. Z rokami ne segamo v neznano, vedno preverimo, kam sedemo ali ležemo.

Ker si same ne delajo skrivališč in tudi ne gradijo gnezd, se lahko poslužujejo le obstoječih skrivališč, tako naravnih, kot tistih, ki jih je ustvaril človek. V okolici doma je smiselno odstraniti čim več potencialnih skrivališč, saj se na večjih odprtih površinah ne počutijo varne, ker so izpostavljene potencialnim plenilcem in se tam ne bodo dalj časa zadrževale. Če je okolica doma pregledna, je velika verjetnost, da se s kačo opazite, preden bi prišlo do stika. Le fizične prepreke jim onemogočajo vstop v prostore, zapirajmo vrata in pritlična okna, lahko si omislimo komarnike. Žival fotografirajmo (za kasnejšo zanesljivo določitev vrste). Če se pojavlja večkrat, poskusimo ugotoviti, kaj si je izbrala za skrivališče.

Včasih si v človeških bivališčih in poslopjih poiščejo zatočišče. Pomagajmo jim, da se vrnejo v naravno okolje. Kačo ves čas spremljajmo. Čimbolj jo omejimo. Preprečimo ji dostope do potencialnih skrivališč. Žival fotografirajmo (za kasnejšo zanesljivo določitev vrste). Če je možno, poveznimo čeznjo škatlo in jo nekoliko obtežimo.

**Nevarnost za človeka**

* **Vrsti, ki se ne branita z ugrizom**  
  belouška (*Natrix natrix*), kobranka (*Natrix tessellata*)

Ne predstavljata nobene grožnje človeku. Tudi v primeru neposrednega stika ne.

* **Vrste, ki se branijo z ugrizom, vendar človeku niso nevarne**

črnica (*Hierophis viridiflavus*), belica (*Hierophis gemonensis*), progasti gož (*Elaphe quatuorlineata*), navadni gož (*Zamenis longissimus*), smokulja (*Coronella austriaca*), mačjeoka kača (*Telescopus fallax*)

Stisk ugriza je šibkejši od stiska ščipalke za perilo. Zobki so kratki in praviloma ne predrejo oblačila. Živali nimajo strupa ali naprednega strupnega aparata s katerim bi strup lahko vbrizgale človeku. Plitek ugriz v golo kožo pusti odtis zob, ki spominja na prasko, drobne ranice lahko malenkostno zakrvavijo. Ugriznjeno mesto razkužimo in sterilno pokrijemo. Za nadaljnje napotke se obrnimo na medicinsko osebje.

* **Strupenjače**  
  modras (*Vipera ammodytes*), navadni gad (*Vipera berus*), laški gad (*Vipera aspis*)  
  Imajo strup in napreden strupni aparat, s katerim vbrizgajo človeku strup v kožo ali podkožje. Na mestu ugriza sta navadno dve vbodni ranici. V primeru vbrizganega strupa, se bo od mesta ugriza postopno širila oteklina.

Ob ugrizu:

* + poskrbimo za svojo varnost in se odmaknimo vsaj meter od kače
  + (če je možnost, fotografirajmo žival za zanesljivo določitev vrste)
  + pokličimo nujno medicinsko pomoč (112)
  + zastrupljenec mora mirovati, saj se s tem strup počasneje razširja po telesu
  + zastrupljenec naj bo čimbolj stabilno nameščen, da v primeru slabosti ne bo omahnil in se pri tem poškodoval, po možnosti v senci.
  + odstranimo vse, kar bi ugriznjeno mesto vezalo (uro, nakit, tesna oblačila ...)
  + rano očistimo, sterilno pokrijemo in hladimo z obkladki
  + ugriznjeno mesto naj po možnosti leži nižje od srca
  + ugriznjeno okončino podpremo ali imobiliziramo

**Ugotavljanje vrste**

Za ugotavljanje vrste je najbolj uporabno **fotografiranje**, opisi so v večini primerov precej manj uporabni. Vrsto se da ugotoviti tudi iz leva (slečena vrhnja plast kože), ki ga je treba shraniti čimbolj v celoti (fotografija ne zadostuje).

**Zakonodaja**

Zaradi ogroženosti, so z Zakonom o ohranjanju narave in Uredbo o zavarovanih prosto živečih živalskih vrstah zakonsko varovane vse domorodne vrste kač v Sloveniji.

**Prepovedi**

* Zakon o ohranjanju narave (ZON)

Rastline ali živali je prepovedano namerno, brez opravičljivega razloga ubijati, poškodovati, odvzemati iz narave ali vznemirjati. Habitate populacij rastlinskih ali živalskih vrst je prepovedano namerno, brez opravičljivega razloga uničiti ali poškodovati.  
vir: <https://pisrs.si/pregledPredpisa?id=ZAKO1600>

* Uredba o zavarovanih prosto živečih živalskih vrstah

Prepovedano je zavestno poškodovati, zastrupiti, usmrtiti, odvzeti iz narave, loviti, ujeti ali vznemirjati živali živalskih vrst iz poglavja A priloge 1 te uredbe.  
Prepovedano je prevažanje, prenašanje, prodaja, zamenjava ali ponujanje za prodajo ali zamenjavo živih ali mrtvih živali živalskih vrst iz priloge 1 te uredbe odvzetih iz narave.

vir: <https://pisrs.si/pregledPredpisa?id=URED2386>

**Kazni**

* Zakon o ohranjanju narave (ZON)

Z globo od 100 do 300 evrov se kaznuje za prekršek iz prvega odstavka tega člena posameznik: če namerno, brez opravičljivega razloga, vznemiri živali.  
Z globo od 200 do 1.000 evrov se kaznuje za prekršek iz prvega odstavka tega člena posameznik: če zmanjša število rastlin ali živali posameznih populacij, zoži njihove habitate ali poslabša življenjske razmere do take mere, da postane vrsta ogrožena ali če namerno, brez opravičljivega razloga uniči ali poškoduje rastline, ubije ali poškoduje živali.

vir: <https://pisrs.si/pregledPredpisa?id=ZAKO1600>

* Kazenski zakonik (KZ-1)

Kdor nezakonito poseduje, odvzame, poškoduje, usmrti, izvaža, uvaža, iznaša, vnaša ali trguje z zavarovanimi prostoživečimi živalskimi in rastlinskimi vrstami ali njihovimi deli ali iz njih izdelanimi izdelki, se kaznuje z zaporom do treh let.  
Če je stvar iz prejšnjega odstavka velikega ali izjemnega naravovarstvenega pomena ali če je dejanje iz prejšnjega odstavka storjeno v hudodelski združbi za izvedbo takih dejanj, se storilec kaznuje z zaporom od šestih mesecev do petih let.

vir: <https://pisrs.si/pregledPredpisa?id=ZAKO5050>